Source: http://www.bihon.ro/votati-pentru-all-star-game/1770560
Timestamp: 2018-08-18 17:39:46+00:00

Document:
Votaţi pentru All Star Game! - BIHON
Votaţi pentru All Star Game!
la	25. ianuarie 2017 11:29
Procesul de votare a jucătorilor se va desfăşura până la data de 5 februarie.
Iubitorii baschetului îşi pot vota favoriţii pentru meciul All Star Game 2017, eveniment care va fi găzduit de Sala Transilvania din Sibiu, la 18 februarie. Conform tradiţiei din ultimii ani, FR Baschet oferă suporterilor posibilitatea de a-şi exprima opţiunile în desemnarea componenţilor celor două selecţionate care se vor întrece la Meciul Stelelor.
Selecţionata Nord va fi alcătuită din jucători ai echipelor CSM CSU Oradea, U BT Cluj-Napoca, BC Mureş Târgu Mureş, BC CSU Sibiu şi BCM Olimpic Baia Mare, iar Selecţionata Sud din jucători ai formaţiilor Steaua CSM EximBank, Dinamo Bucureşti, BC SCM Timişoara, BCM U Piteşti, SCM U Craiova şi Phoenix Galaţi. Baza de vot pentru jucători cuprinde un număr de 145 de baschetbalişti, desemnaţi de comun acord cu antrenorii echipelor din Liga Naţională de baschet masculin. În ceea ce priveşte antrenorii, pot fi votaţi doar antrenorii principali ai celor 11 formaţii din actuala ediţie.
Pondere de 30%
Fiecare votant are posibilitatea de a alege câte un singur jucător pentru fiecare din cele cinci posturi ale selecţionatelor Nord şi Sud, respectiv câte un singur antrenor. În conformitate cu regulamentul specific al sezonului în curs, printre cei cinci componenţi ai fiecărei selecţionate trebuie să figureze în mod obligatoriu un jucător român. Se votează o singură dată pe o adresă de IP. Votul se poate efectua pe site-ul oficial al FR Baschet sau al CSM Oradea.
Votul publicului se va încheia la data de 5 februarie, datele urmând să fie centralizate la nivelul FR Baschet. Rezultatele finale vor fi decise de votul publicului, cu o pondere de 30%, votul massmedia, tot cu o pondere de 30%, respectiv votul tehnic al FR Baschet şi al Comisiei Centrale de Antrenori, cu o pondere de 40%.
CSM CSU Oradea are un număr de 12 jucători angrenaţi în procesul de votare, plus antrenorul Cristian Achim, pentru Selecţionata Nord.
În anul 2016, All Star Game a avut loc la Arena „Antonio Alexe” din Oradea. CSM CSU Oradea a avut atunci nu mai puţin de patru jucători în selecţionata Nord – Andrei Mandache, William Franklin, Sean Barnette şi Bogdan Ţîbîrnă, plus antrenorul Cristian Achim.
Taguri: all star game 2017, csm oradea, Sibiu, votare

References: CSM 
 CSM 
 CSM 

CSM 
 CSM 
 csm